text: Glæde i Gadbjerg over opbakning fra byråd
  07 februar 2018 kl. 11.52
  Borgerne i Gadbjerg er glade over, at der tegner sig et stort flertal i Vejle Byråd for at anbefale en linjeføring via Gadbjerg for en kommende jernbaneforbindelse mellem Vejle og Billund.
  
  Glæden i Gadbjerg er udløst af, at Venstres gruppe i Vejle Byråd nu har besluttet, at jernbanen fra Vejle til Billund skal gå via Gadbjerg. 
  Venstres holdning bygger på, at der samtidigt sker en genåbning af Gadbjerg Station. I forvejen støtter Socialdemokraterne en linjeføring via Gadbjerg.
  Dermed er der nu stort politisk flertal bag høringssvar om, hvordan jernbanen fra Vejle til Billund skal koble lufthavnen på det danske jernbanenet. Projektet er i høring frem til 11. marts, og derefter træffer trafikpolitikerne i Folketinget den endelige afgørelse.
  Martin Fogh Skovlyst fra Initiativgruppen Aast-Mørup-Gadbjerg er glad for, at byrådet nu har fundet enighed om Gadbjerg-løsningen, siger han til TV SYD.
  